**Pravidlá skúšky z predmetu Teória práva II
počas prerušenia prezenčnej výučby**

1. Na skúšku bude možné sa prihlásiť obvyklým spôsobom prostredníctvom systému MAIS.

2. Skúška pozostáva z písomnej a ústnej časti.

3. Písomná časť skúšky má formu online testu zloženého z piatich testových otázok, a to v zameraní okruhov zverejnených na webstránke. Pri každej otázke je uvedených 10 alternatív odpovedí, pričom úlohou študenta alebo študentky je označiť správnu odpoveď voľbou „áno“ a nesprávnu odpoveď voľbou „nie“. Každá otázka môže mať viac ako jednu správnu odpoveď. Vyplnenie testu je časovo limitované na **10 minút**. Ak študent odošle vyplnený test po tomto limite, za každú ďalšiu začatú minútu mu bude z dosiahnutého počtu bodov odrátaný jeden bod.

4. Test sa hodnotí počtom bodov. Plný počet bodov za jednu otázku je 10. Hodnotiaca stupnica pre udelenie známky z testu je nasledujúca:

A: 50b. – 46b.

B: 45b. – 42b.

C: 41b. – 38b.

D: 37b. – 34b.

E: 33b. – 30b.

Fx: 29b. – 0b.

5. Na ústnu časť skúšky bude pripustený ten študent a študentka, ktorí z testu dostali lepšiu známku ako Fx. Hodnotenie Fx z testu je neúspechom na skúške.

6. Ústna časť skúšky prebieha online prostredníctvom videochatu. Účelom tejto časti skúšky je predovšetkým: i) overenie identity študenta alebo študentky prostredníctvom preukazu ISIC, ktorý ukáže na kameru počítača, ii) overenie skutočnosti, či študent alebo študentka svoje odpovede z testu dokáže odôvodniť alebo ich len tipoval/a, iii) diskusia o otázkach teórie práva, ktoré nemajú jednoznačnú odpoveď. Predmetom ústnej časti skúšky sú tak predovšetkým otázky z testu a kladie ich skúšajúca/i, nelosujú sa.

7. Ak sa počas ústnej skúšky preukáže, že študent alebo študentka písomný test nevyplnil/a osobne alebo že svoje odpovede iba tipoval/a, výsledná známka zo skúšky ako celku bude Fx. Ak študent/ka na ústnej časti skúšky preukáže schopnosť rozumne diskutovať o otázkach, ktoré mal/a v teste označené nesprávne, vyučujúca/i môžu udeliť lepšiu známku v súlade s klasifikačnou stupnicou uvedenou vyššie.

8. Pre organizáciu skúšky je styčnou platformou systém Moodle. V deň skúšky je potrebné prihlásiť sa do Moodle aspoň 10 minút pred plánovaným začiatkom termínu. V Moodle si treba vyhľadať príslušný predmet, kde bude pre účely skúšky sprístupnený osobitný chat, do ktorého sa treba prihlásiť. Pred skúškou si skúšajúci/a skontroluje prezenciu prihlásených študentov a študentiek a následne do chatu skopíruje externý odkaz na online test. Od tohto okamihu bude plynúť čas potrebný na jeho vyplnenie. Po vyplnení testov bude skúšajúci/a priebežne posielať výsledky na oficiálny školský email (meno.priezvisko@tvu.sk), ktorý si študent či študentka uviedli to formulára testu. Tým, ktorí dosiahli viac ako 29 bodov, bude spolu s výsledkami poslaný aj odkaz na videohovor, v rámci ktorého sa uskutoční ústna časť skúšky. Tým, ktorí v daný termín ešte nedostali výslednú známku zo skúšky, sa odporúča, aby boli prihlásení v Moodle chate, prostredníctvom ktorého sa môžu priebežne informovať o celkovom postupe skúšania. Chat bude teda slúžiť ako virtuálna čakáreň.

9. Tieto pravidlá sa týkajú aj skúšania predmetu TPII, ktorý si študenti prenášajú z minulých rokov štúdia. Matéria prenesenej skúšky zodpovedá matérií TPII tak, ako sa učila v minulých rokoch, v ktorých mali skúšku absolvovať.

**Pravidlá skúšky z predmetu Politická a právna filozofia 20. storočia
počas prerušenia prezenčnej výučby**

1. Na skúšku bude možné sa prihlásiť obvyklým spôsobom prostredníctvom systému MAIS.

2. Skúška pozostáva z písomného online testu zloženého z desiatich testových otázok. Pri každej otázke sú uvedené 3 alternatívy odpovedí, pričom úlohou študenta alebo študentky je vybrať z týchto alternatív jednu správnu odpoveď (každá otázka má iba jedinú správnu odpoveď). Vyplnenie testu je časovo limitované na **5 minút**. Ak študent odošle vyplnený test po tomto limite, za každú ďalšiu začatú minútu mu bude z dosiahnutého počtu bodov odrátaný jeden bod.

3. Pre organizáciu skúšky je styčnou platformou systém Moodle. V deň skúšky je potrebné prihlásiť sa do Moodle aspoň 10 minút pred plánovaným začiatkom termínu. V Moodle si treba vyhľadať príslušný predmet, kde bude pre účely skúšky sprístupnený osobitný chat, do ktorého sa treba prihlásiť. Pred skúškou si skúšajúci/a skontroluje prezenciu prihlásených študentov a študentiek a následne do chatu skopíruje externý odkaz na online test. Od tohto okamihu bude plynúť čas potrebný na jeho vyplnenie. Po vyplnení testov skúšajúci/a pošle výsledky na oficiálny školský email (meno.priezvisko@tvu.sk), ktorý si študent či študentka uviedli to formulára testu.

4. Za každú správne vyplnenú otázku študent alebo študentka získa tri body. Hodnotiaca stupnica pre udelenie známky z testu je nasledujúca:

A: 30b. – 27b.

B: 26b. – 24b.

C: 23b. – 21b.

D: 20b. – 18b.

E: 17b. – 15b.

Fx: 14b. – 0b.

**Pravidlá skúšky z predmetov Ústavné právo I a II
počas prerušenia prezenčnej výučby**

1. Na skúšku bude možné sa prihlásiť obvyklým spôsobom prostredníctvom systému MAIS.

2. Skúška pozostáva z písomnej a ústnej časti.

3. Písomná časť skúšky má formu online testu pozostávajúceho **z päťdesiatich výrokov**, a to v zameraní okruhov zverejnených na webstránke (prednášky/handouty, zadania a vzorové zadania, skrátené rozhodnutia, učebnica a právne predpisy). Úlohou študenta alebo študentky je určiť, či je výrok pravdivý alebo nepravdivý, a to kliknutím na tlačidlo „Pravda“ alebo „Nepravda“. Vyplnenie testu je časovo limitované na **10 minút**. Ak študent alebo študentka odošle vyplnený test po tomto limite, za každú ďalšiu začatú minútu mu alebo jej bude z dosiahnutého počtu bodov odrátaný jeden bod.

4. Test sa hodnotí počtom bodov. Plný počet bodov za jednu otázku je 10. Hodnotiaca stupnica pre udelenie známky z testu je nasledujúca:

A: 50b. – 46b.

B: 45b. – 42b.

C: 41b. – 38b.

D: 37b. – 34b.

E: 33b. – 30b.

Fx: 29b. – 0b.

5. Na ústnu časť skúšky bude pripustený ten študent a študentka, ktorí z testu dostali lepšiu známku ako Fx. Hodnotenie Fx z testu je neúspechom na skúške.

6. Ústna časť skúšky prebieha online prostredníctvom videochatu. Účelom tejto časti skúšky je predovšetkým: i) overenie identity študenta alebo študentky prostredníctvom preukazu ISIC, ktorý ukáže na kameru počítača a **pošle fotku tohto dokladu do konverzácie** ii) overenie skutočnosti, či študent alebo študentka svoje odpovede z testu dokáže odôvodniť alebo ich len tipoval/a, iii) diskusia o otázkach ústavného práva, ktoré nemajú jednoznačnú odpoveď. Predmetom ústnej časti skúšky sú tak predovšetkým otázky z testu a kladie ich skúšajúca/i, nelosujú sa.

7. Ak sa počas ústnej skúšky preukáže, že študent alebo študentka písomný test nevyplnil/a osobne alebo že svoje odpovede iba tipoval/a, výsledná známka zo skúšky ako celku bude Fx. Ak študent/ka na ústnej časti skúšky preukáže schopnosť rozumne diskutovať o otázkach, ktoré mal/a v teste označené nesprávne, vyučujúca/i môžu udeliť lepšiu známku v súlade s klasifikačnou stupnicou uvedenou vyššie.

8. Pre organizáciu skúšky je styčnou platformou emailové konto na Zimbre. Najneskôr pol hodinu pred skúškou bude študentom a študentkám prihláseným na skúšku zaslaný link s príslušným testom. Tento test sa aktivuje, resp. ho bude možné vypĺňať, od začatia termínu skúšky, a najneskôr do 30 minút o začiatku termínu. Ak termín začína o 9:00, test bude možné vypĺňať od 9:00 do 9:30. Následne sa test stane neprístupným. Prosíme teda ideálne o začatie vypĺňania testu o 9:00. Študent alebo študentka v teste uvedie svoje meno a sám/sama si stopuje čas od začatia vypĺňania testu. Program test po odoslaní odpovedí vyhodnotí a udelí známku z písomnej časti. Program nebude ukazovať správne a nesprávne odpovede, tie budú predmetom ústnej časti. Približne hodinu po začatí termínu skúšky bude úspešným študentom a študentkám zaslaný email s poradím ústneho skúšania a informáciou, kedy a ako sa k videohovoru pripojiť.

9. Tieto pravidlá sa týkajú aj skúšania predmetu ÚP I a ÚP II, ktoré si študenti a študentky prenášajú z minulých rokov štúdia. Matéria prenesenej skúšky z ÚP I zodpovedá matérii výučby z minulých rokov obohatenej o powerpoint prezentácie na webovej stránke fakulty. Matéria prenesenej skúšky z ÚP II sa skúša v rozsahu aktuálneho semestra tak, ako je zachytený v systéme Moodle.